Nõukogu määrus (EMÜ) nr 789/89,

20. märts 1989,

millega kehtestatakse pähklite ja jaanikaunade suhtes erimeetmed ja muudetakse määrust (EMÜ) nr 1035/72 puu- ja köögiviljaturu ühise korralduse kohta

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eelkõige selle artiklit 43,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades, et:

pähklituru, eelkõige mandlite, sarapuupähklite, kreeka pähklite ja pistaatsiapähklite turu olukord ei vasta tehnilistele ja kaubanduslikele nõuetele nii tehniliste tootmistingimuste osas, mida iseloomustab suur arv väikseid põllumajandusettevõtteid ja madal mehhaniseeritus ning sellest tingitud madal tootlikkus ja kõrged kulud, kui ka turustustingimuste osas;

sama olukord on iseloomulik ka jaanikaunade kasvatamisel; teatavates ühenduse piirkondades on jaanikaunade kasvatamine tihedalt seotud pähkleid tootvate viljapuuaedadega ning jaanikaunade kasvatamise võib ühendada pähklikasvatusega, et moodustada ühtset istandust; seetõttu tuleks pähklite jaoks kehtestatud meetmeid laiendada ka jaanikaunadele;

nimetatud struktuuriliste puudujääkide lahendamise sobilikuks viisiks on asutada tootjaorganisatsioone ning kohustada selle liikmeid täitma organisatsiooni poolt tootekvaliteedi tõstmiseks ja tarnemahu kohandamiseks võetud eeskirju; tuleks vastu võtta sätted selliste organisatsioonide asutamise ja toimimise hõlbustamiseks;

sellist ergutust on võimalik pakkuda eelkõige tootjaorganisatsioonide asutamise puhul antava kindlasummalise toetusega, mis makstakse asjaomase liikmesriigi poolt organisatsioonile eritunnustuse andmise kuupäevale järgneva esimese ja teise turustusaasta lõpus ning mida makstakse täiendavalt määruse (EMÜ) nr 1035/72 [2] (viimati muudetud määrusega (EMÜ) nr 2238/88 [3]) artiklis 14 sätestatud abile; tuleks sätestada, et ühendus rahastab 50 % liikmesriikide antavast abist;

võimaldamaks pähkleid ja jaanikaunu tootvatel ja turustavatel tootjaorganisatsioonidel tarneid koondada, oma toodete turuleviimist jaotada, luues selleks eelkõige vajalikud ladustamisvõimsused, ning tõsta tootekvaliteeti, tuleks soodustada selliste organisatsioonide jaoks käibefondide loomist; seda saab motiveerida liikmesriikide ja ühenduse poolt selliste käibefondide loomiseks ettenähtud rahalise toetuse andmisega, mille ülemmäär määratakse kindlaks tootjaorganisatsiooni poolt vastaval turustusaastal turustatud toodete väärtust arvesse võttes;

selleks, et ka edaspidi julgustada tootjaorganisatsiooni kuuluvaid tootjaid oma puuviljaaedu turunõuetele vastamiseks uuendama, peaks organisatsiooni asutamiseks ja käibefondi loomiseks antava abi saamise tingimuseks olema kvaliteedi ja turustamise parandamise kava esitamine, mille on heaks kiitnud liikmesriikide määratud riiklikud asutused; kava eesmärkide järjepidevaks täitmiseks peab selle taotluseks olema eelkõige toodete geneetilise ja viljelusmeetodite parandamine nendes ettevõtetes, kus kasvatatakse toodet, mida ei viljelda muudes puuviljaaedades; sellise kava koostamiseks tuleks anda eriabi ja seda peaksid rahastama liikmesriigid ja ühendus; abi määr peaks siiski olema piiratud ning abi ise peaks olema ajutine ja kahanev, et võimaldada finantsvastutuse progresseeruvat üleminekut tootjatele;

selleks, et juhtida kõikide olemasolevate ja võimalike kasutajate tähelepanu kõnealustele toodetele, soodustada turuvajadustega vastavuses olevat turustamist ning anda tõuge pähklite tootjaorganisatsioonide tegevusele, tuleks sätestada ühendusepoolne rahastamine nende meetmete osas, millega arendatakse ja suurendatakse nimetatud toodete tarbimist ja kasutamist;

seetõttu on asjakohane lisada jaanikaunad puu- ja köögiviljaturu ühise korraldusega hõlmatavate toodete hulka ja muuta nõukogu 28. juuni 1968. aasta määrust (EMÜ) nr 827/68 teatavate asutamislepingu II lisas loetletud toodete ühise turukorralduse kohta [4], viimati muudetud määrusega (EMÜ) nr 3911/87 [5],

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1035/72 muudetakse järgmiselt.

1. Artikli 1 lõikele 2 lisatakse järgmine tekst:

"CN-kood | Kirjeldus |

12121010 | Jaanikaunad" |

2. Artikli 1 lõike 3 esimesele lõigule lisatakse järgmine taane:

"— pähklid, värsked või kuivatatud, ja jaanikaunad 1. septembrist kuni 31. augustini."

3. Lisatakse järgmine jaotis:

"IIa JAOTIS

Erimeetmed pähklite ja jaanikaunade jaoks

Artikkel 14a

Käesolevas jaotises ettenähtud meetmeid kohaldatakse:

- CN-koodide 08021190 ja 08021290 alla kuuluvate mandlite suhtes,

- CN-koodide 08022100 ja 08022200 alla kuuluvate sarapuupähklite suhtes,

- CN-koodide 08023100 ja 08023200 alla kuuluvate kreeka pähklite suhtes,

- CN-koodi 08025000 alla kuuluvate pistaatsiapähklite suhtes,

- CN-koodi 12121010 alla kuuluvate jaanikaunade suhtes.

Artikkel 14b

1. Ilma et see piiraks artikli 14 kohaldamist, annavad liikmesriigid tootjaorganisatsioonide asutamise motiveerimiseks täiendavat kindlasummalist abi tootjaorganisatsioonidele, mille majandustegevus keskendub pähklite ja jaanikaunade tootmisele ja turustamisele ja mis on esitanud kooskõlas artikliga 14d riiklike pädevate asutuste poolt heakskiidetud kvaliteedi ja turustamise parandamise kava.

Abi antakse käesoleva artikli sätete alusel riiklike pädevate asutuste poolt heakskiidetud tootjaorganisatsioonidele.

2. Lõikes 1 osutatud abi määr arvutatakse lõikes 1 osutatud eritunnustuse andmise kuupäevale järgneva esimese turustusaasta jooksul tootjaorganisatsioonide poolt turustatud pähklite ja jaanikaunade koguse põhjal. Iga koguse jaoks määratakse ühtne abisumma. Abi makstakse tunnustusele järgneva esimese ja teise turustusaasta lõpus.

50 % antavast abist rahastab Euroopa Põllumajanduse Arendus- ja Tagatisfondi arendusrahastu.

3. Liikmesriigid teatavad komisjonile üksikasjad käesoleva artikli alusel heakskiidetud tootjaorganisatsioonide kohta, esitades andmed nende liikmete ja esimese turustusaasta jooksul turustatud koguste kohta.

4. Nõukogu määrab komisjoni ettepanekul kvalifitseeritud häälteenamusega lõikes 2 nimetatud osad ja iga osa puhul antava abi summa.

Artikkel 14c

1. Liikmesriigid annavad eriabi tootjaorganisatsioonidele, mis loovad kooskõlas artikliga 14d käibefondi ja mis on esitanud riikliku pädeva asutuse poolt heakskiidetud kvaliteedi ja turustamise parandamise kava.

2. Käibefondi kasutatakse tarnete tasakaalustamiseks, rahastades ladustamise kulusid, mida on vaja müügi õigeks ajastamiseks turul ja et võimaldada pakendamise parandamist parema turustamise huvides. Tootjaorganisatsioonid kasutavad käibefondi eelkõige ladustamise, sorteerimise, purustamise ja pakendamise rahastamiseks.

3. Eriabi antakse ainult üks kord, eeldusel et fondi rahastatakse järgmiselt:

- 45 % tootjate organisatsioonide poolt,

- 10 % liikmesriigi poolt.

Ühendus rahastab 45 % fondi kapitalist. Liikmesriikide ja ühenduse rahaliste sissemaksete kogusumma ei või siiski ületada 16,5 % ühel turustusaastal tootjaorganisatsiooni poolt turustatud toodangu väärtusest.

Artikkel 14d

1. Tootjate organisatsioonid vastavad artiklites 14b ja 14c sätestatud abi saamise tingimustele juhul, kui nad esitavad asjaomase liikmesriigi poolt heakskiidetud kvaliteedi ja turustamise parandamise kava.

Esimeses lõigus osutatud kava peamiseks eesmärgiks on sordivahetuse või viljelusmeetodite parandamise teel tõsta selliste toodete kvaliteeti ja vajaduse korral parandada nende turustamist, mis pärinevad viljapuuaedadest, kus kasvatatakse toodet, mida ei viljelda muudes puuviljaaedades. Sellega rakendatakse vastavalt artiklis 33 osutatud korras võetud meetmed.

2. Ühendus annab 45 % heakskiidetud kava elluviimisel vajalikust abist, tingimusel et 45 % abist rahastab tootjaorganisatsioon ja 10 % liikmesriik.

Liikmesriigi rahastamisel ja ühenduse abil on siiski ülemmäär. Ülemmäär määratakse kindlaks põllukultuuri all oleva pindala põhjal, mis ei ole teiste istanduste vahel hajutatud, ning maksimumkoguse põhjal hektari kohta.

Liikmesriik rahastab kava ja ühendus annab abi 10 aasta jooksul. Maksimummäär väheneb järk-järgult.

3. Nõukogu määrab kvalifitseeritud häälteenamusega komisjoni ettepanekul kindlaks:

- liikmesriigi rahastatava ja ühenduse antava abi maksimumkoguse hektari kohta,

- liikmesriigi ja ühenduse abi vähenemise määra.

4. Liikmesriigid edastavad komisjonile kavad, mis tootjaorganisatsioonid on neile esitanud. Liikmesriigi pädev asutus võib kavad heaks kiita ainult pärast seda, kui need on saadetud komisjonile ja saatmisest on möödunud 60 päeva, mille jooksul komisjon võib nõuda muudatuste tegemist või kava tagasi lükata.

Artikkel 14e

1. Ühendus katab 50 % ühenduses pähklite ja/või jaanikaunade tarbimise ja kasutamise arendamiseks ja parandamiseks võetud meetmete rahastamisest.

2. Lõikes 1 osutatud meetmete eesmärk on:

- toote kvaliteedi parandamine, eelkõige turuanalüüsi ja uute toote kasutusviiside uurimisega, sealhulgas võimalused toote kohandamiseks uurimuse tulemustega,

- uute pakendamismeetodite arendamine,

- turustusnõuannete levitamine sektori eri ettevõtjate seas,

- messide ja muude müügiürituste korraldamine ja neil osalemine.

3. Komisjon esitab artiklis 33 osutatud korras lõikes 2 osutatud meetmete üksikasjad või määratleb uued meetmed.

Artikkel 14f

1. Artiklites 14c, 14d ja 14e ettenähtud abi käsitatakse sekkumisena põllumajandusturgude tasakaalustamiseks määruse (EMÜ) nr 729/70 [1] EÜT L 94, 28.4.1970, lk 13. (viimati muudetud määrusega (EMÜ) nr 2048/88 [2] EÜT L 185, 15.7.1988, lk 1.) artikli 3 lõike 1 tähenduses.

2. Lõikes 1 osutatud abi osas võib komisjon huvitatud liikmesriigi taotluse korral ja kooskõlas määruse (EMÜ) nr 729/70 artikliga 13 teha otsuse maksta esialgne eraldis liikmesriigi poolt heakskiidetud kvaliteedi ja turustamise parandamise kava alusel.

Artikkel 14g

Komisjon võtab artiklis 33 sätestatud korras vastu käesoleva jaotise kohaldamise üksikasjalikud eeskirjad. Need eeskirjad hõlmavad meetmeid, mis võimaldavad ühenduse poolt sätestatud rahalise toetuse kasutamise jälgimist."

4. I lisas lisatakse pealkirja

"puuvili"

alla järgmine:

"mandlid, sarapuupähklid ja kreeka pähklid".

Artikkel 2

Määruse (EMÜ) nr 827/68 lisas jäetakse välja rida, mis osutab CN-koodi 12121010 alla kuuluvatele jaanikaunadele.

Artikkel 3

Käesolev määrus jõustub Euroopa Ühenduste Teatajas avaldamisele järgneval päeval.

Käesolevat määrust kohaldatakse alates 1. septembrist 1989.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 20. märts 1989

Nõukogu nimel

eesistuja

C. Romero Herrera

[1] Arvamus on esitatud 17. märtsil 1989 (Euroopa Ühenduste Teatajas seni avaldamata).

[2] EÜT L 118, 20.5.1972, lk 1.

[3] EÜT L 198, 26.7.1988, lk 1.

[4] EÜT L 151, 30.6.1968, lk 16.

[5] EÜT L 370, 30.12.1987, lk 36.

--------------------------------------------------